Einn hefur verið handtekinn, grunaður um íkveikju, eftir að eldur kviknaði í tveggja hæða húsi við Auðbrekku í nótt. Eldurinn var allmikill og tók slökkvistarf um þrjár klukkustundir.
Fyrsta tilkynning barst Slökkviliði höfuðborgarsvæðisins á fjórða tímanum í nótt. Menn og bílar frá öllum stöðvum voru sendir á staðinn. Mikinn reyk lagði frá húsinu þegar slökkvilið kom að og teygðu eldtungur sig út um glugga. Í húsinu voru áður skrifstofur en þeim hefur verið breytt í leiguíbúðir. Fjórtán voru í húsinu þegar eldurinn kviknaði. Engum þeirra varð meint af. Gunnar Hilmarsson, aðalvarðstjóri hjá lögreglunni, segir að grunur um íkveikju hafi vaknað fljótlega eftir að rannsókn á vettvangi hófst. Einn hafi verið handtekinn og er verið að yfirheyra hann.
Jón Viðar Matthíasson, slökkviliðsstjóri á höfuðborgarsvæðinu, segir að eldvarnir í húsinu virðist hafa verið í lagi en rannsókn á vettvangi standi enn.
Svo þegar við komum á staðinn og menn eru búnir að skanna svæðið, sem er gert alltaf strax í upphafi til að átta sig á því hvort sé einhver inni, kemur í ljós að eldurinn er afmarkaður aðallega við eitt herbergi. Þetta er svona búseta í atvinnuhúsnæði eins og blasir við okkur núna en á eftir að skoða aðeins betur hvort hafi orðið einhver afgreiðsla í Kópavogi upp á síðkastið hvað varðar þessa byggingu. Voru einhverjar vísbendingar um að brunavarnir hefðu verið í ólagi þarna eða einhver mikil hætta í þessu húsnæði? Fyrsta tilfinning er að eldvarnir hafi verið að hjálpa mikið til í raun og veru.

Einn er í haldi lögreglu, grunaður um að hafa kveikt í húsi við Auðbrekku í Kópavogi í nótt. Fjórtán voru í húsinu en engan sakaði. 